AOT เผยสุวรรณภูมิ-ดอนเมืองติดTop 10เที่ยวบินออกตรงเวลาในเอเชียแปซิฟิค
AOT เผยสุวรรณภูมิ-ดอนเมืองติดTop 10เที่ยวบินออกตรงเวลาในเอเชียแปซิฟิค
4 ส.ค. 2560

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT เปิดเผยว่า ตามที่เว็บไซต์ www.flightstats.com ซึ่งเป็นหน่วยงานที่เก็บข้อมูลเที่ยวบินแบบ Real Time รวมถึงข้อมูลเกี่ยวกับธุรกิจการบินทั่วโลก ได้รวบรวมสถิติเที่ยวบินเมื่อเดือนมิ.ย.60 จัดอันดับให้ท่าอากาศยานดอนเมือง (ทดม.) มีเที่ยวบินขาออกที่ตรงเวลาที่สุด (On-Time Departure Performance) เป็นอันดับที่ 4 ในภูมิภาคเอเชียแปซิฟิค โดยมีเที่ยวบินขาออกประมาณ 10,000 เที่ยวบิน และจัดอันดับให้ท่าอากาศยานสุวรรณภูมิ (ทสภ.) มีเที่ยวบินขาออกที่ตรงเวลาที่สุด เป็นอันดับที่ 10 ในภูมิภาคเอเชียแปซิฟิค โดยมีเที่ยวบินขาออกประมาณ 13,820 เที่ยวบิน
ดังนั้น การที่ ทดม.และ ทสภ.ได้ถูกจัดอันดับให้เป็นท่าอากาศยานที่มีเที่ยวบินขาออกที่ตรงเวลาในภูมิภาคเอเชีย แปซิฟิคในระดับต้นๆ นั้น แสดงให้เห็นถึงความมุ่งมั่นของ ทอท.ในการพัฒนาขีดความสามารถและศักยภาพการให้บริการให้เกิดประสิทธิภาพสูงสุด เพื่อความพึงพอใจของผู้ใช้บริการ สายการบิน ผู้ประกอบการ และผู้มีส่วนได้ส่วนเสียของ ทอท. และ ทอท.ยังคงมุ่งมั่นพัฒนาให้ท่าอากาศยานทั้ง 6 แห่งที่ ทอท.กำกับดูแลให้มีมาตรฐาน และการให้บริการที่ดีระดับโลกต่อไป ควบคู่ไปกับการบริหารงานด้วยความโปร่งใส ตรวจสอบได้ โดยยึดหลักธรรมาภิบาลตามที่หน่วยงานกำกับดูแลได้กำหนดไว้ ตลอดจนการพัฒนาองค์กรสู่ความยั่งยืนด้วยการดำเนินธุรกิจที่ใส่ใจสังคม และสิ่งแวดล้อม เพื่อขับเคลื่อนการเจริญเติบโตทางเศรษฐกิจและสังคมของประเทศอย่างต่อเนื่อง